उत्पादन घटेपछि बजारमा दुध–दही पाउन मुस्किल
जिल्लामा पर्याप्त मात्रामा उत्पादन नहुँदा स्थानीयले चाडबाड, पूजापाठ र आवश्यक समयमा दुध–दही नपाउने समस्या रहेको छ । जिल्लामा दुधको व्यापार गर्न खोलिएका डेरीले माग भएजति दुध बेच्न पाएका छैनन् भने उपभोक्ताले चाहेजति दुधदही पाउन सकेका छैनन् ।
सुजल श्रेष्ठप्यूठान, साउन १५ गते । जिल्लामा पर्याप्त मात्रामा उत्पादन नहुँदा स्थानीयले चाडबाड, पूजापाठ र आवश्यक समयमा दुध–दही नपाउने समस्या रहेको छ । जिल्लामा दुधको व्यापार गर्न खोलिएका डेरीले माग भएजति दुध बेच्न पाएका छैनन् भने उपभोक्ताले चाहेजति दुधदही पाउन सकेका छैनन् ।अहिले बजारमा दुधको माग बढी भएको शिवालय दुग्ध सहकारी संस्था लिमिटेडका भोजबहादुर बस्नेतले बताउनुभयो । ‘हाम्रो सहकारीबाट अहिले बढीमा दैनिक तीन सय लिटरसम्म दुध उत्पादन गरी बिक्री हुँदैआएको छ,’ उहाँले भन्नुभयो, ‘सुख्खा सयमा १ सय लिटर मात्र उत्पादन हुनेगरेको छ ।’ जिल्लामा दुधको अभाव भए पनि अन्य सिजनमा डेरी पसलले दुध नलिने समस्या रहेको उहाँको भनाइ छ । जिल्ला सदरमुकाम खलङ्गा, बाग्दुला, विजुवार, जुम्रीलगायत क्षेत्रमा सञ्चालन भएका डेरी उद्योगले जिल्ला बाहिरबाट दुध ल्याएर बिक्री गर्नेगरेका छन् । उनीहरूले दाङ, कपिलवस्तुलगायत ठाउँबाट दुध ल्याएर विक्री गर्नेगरेको बताउँछन् । ‘सदरमुकाम खलङ्गामा आवश्यक दुध पाइँदैन’ स्थानीय जुमानसिंह के.सी.ले भन्नुभयो, ‘पर्याप्त उत्पादन नहुँदा यो समस्या भएको हो ।’ गाउँ“मा भैँसी पाल्ने किसान कम हुनु र जिल्लामै व्यवसायी दुध उत्पादनका लागि गाई, भैँसीको फर्म धेरै नभएकाले समेत उत्पादन कम भएको उहाँको भनाइ छ । जिल्लामा वार्षिक १८ हजार ५३ मेट्रिक टन दुध उत्पादन हुने सरकारीको तथ्याङ्क छ । एकीकृत कृषि तथा पशुपन्छी विकास कार्यालय प्युठानका प्रमुख भाष्कर पौडेलले दैनिक पाँचसय लिटर दुध बाहिरी जिल्लाबाट आउनेगरेको बताउनुभयो । ‘करिब ५० को सङ्ख्यामा व्यावसायिक फार्म छन्’ उहाँले भन्नुभयो, ‘परम्परागत रूपमा पनि दुध उत्पादन भइरहेको छ ।’ उहाँका अनुसार जिल्लामा अहिले दाङ र कपिलवस्तुबाट दुध आउनेगरेको छ । 